સંસારની, એટલે કે, સૃષ્ટિની રચના કેવી રીતે થઈ. એ બાબતમાં, વેદોએ અનેક “રીતો” કહી છે. પણ, એમાંની એક પણ રીત માટે એનો આગ્રહ નથી. અમુક સાચી, ને બીજી બધી ખોટી, એવું વેદો નથી કહેતા, જ્યારે બીજા ધર્મોવાળાને એવી હઠ હોય છે. આજના વિજ્ઞાન-સાયન્સના જમાનામાં પણ, અમેરિકા જેવા અપ-ટુ-ડેઈટ સુધારાવાળા દેશમાં પણ, એક એવો કિસ્સો બન્યો, કે જે આપણને નવાઈ પમાડે છે. ત્યાંના એક ધર્મનિષ્ઠ ગણાતા પરગણામાં એક કોલેજ છે. તેમાં સૃષ્ટિવિજ્ઞાન પણ શીખવાય છે. આધુનિક સૃષ્ટિવિજ્ઞાનનો અભ્યાસ તો કરાવવો જ પડે; તેથી, ત્યાંના એક શિક્ષકે અર્વાચીન ખગોળવિદ્યા શીખવવા માંડી. પણ ખ્રિસ્તીધર્મ એવું કહે છે, કે આ સૃષ્ટિ એમના ઈશ્વરે છ દિવસમાં બનાવી, ને પછી, એક દિવસ એણે આ મહેનતને છેડે આરામનો પાળ્યો. પણ આજના વિજ્ઞાનમાં એ વાતનો મેળ કેમ બેસે? ત્યાંના લોકોએ તથા અધિકારીઓએ પેલા શિક્ષકના શિક્ષણ સામે વાંધો ઉઠાવ્યો, કેમકે સૃષ્ટિરચનાનું સાયન્સ, બાઈબલના વર્ણનને ખોટું પાડે છે! આ ખટલો અદાલતે ચઢ્યો, ને અમેરિકામાં તો શું, પણ દુનિયા આખામાં એનું મોટું કૌતુક થઈ પડ્યું હતું! મુકદ્દમો બહુ મોટો થઈ પડ્યો, ને છેવટે શિક્ષકને બેકસૂર ઠરાવ્યો, પણ આ ધર્માન્ધતાને કારણે એને નોકરી છોડવી પડી હતી!